**О Б Р А З Л О Ж Е Њ Е**

**I. УСТАВНИ ОСНОВ**

Уставни основ за доношење Закона о изменама Закона о основном образовању и васпитању садржан је у одредби члана 97. тачка 10. Устава Републике Србије, према коме Република Србија уређује и обезбеђује, између осталог, систем у области образовања.

**II. РАЗЛОЗИ ЗА ДОНОШЕЊЕ ЗАКОНА**

Предлог Закона о изменама Закона о основном образовању и васпитању (у даљем тексту: Закон), који је припремило Министарство просвете, предвиђа унапређивање примене појединих законских решења у циљу обезбеђивања и унапређивања квалитета, доступности и праведности основног образовања и васпитања.

Овим изменама требало би да буду обухваћене одредбе које се односе на измене назива изборног програма у изборни предмет.

Уз ове одредбе, одређене измене неопходне су у члановима Закона о основном образовању и васпитању, у члановима у којима се врши терминолошко усклађивање са одредбама Закона о основама система образовања и васпитања и Предлогом закона о изменама и допунама Закона о основама система образовања и васпитања.

**III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА**

**Чланом 1. Предлога закона** предложена је измена члана 12. Закона о основном образовању и васпитању (у даљем тексту: Закон), тако што је у ставу 5. извршено терминолошко усклађивање са Предлогом закона о изменама и допунама Закона о основама система образовања и васпитања, и речи „изборни програм“ замењене су речима „изборни предмет”.

**Чланом 2. Предлога закона** предложена је измена назива изнад члана 25. Закона, тако да сада наслов члана гласи: „Обавезни и изборни предмети и активности”, као и измене у ст. 1. и 2. тако што је извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „обавезни предмети и изборни програми” замењују се речима: „обавезни и изборни предмети”, речи: „изборних програма” замењују се речима: „изборних предмета”, а реч: „програме” замењују се речју: „предмете”.

**Чланом 3. Предлога закона** предвиђена је измена члана 26а Закона, тако што је извршено терминолошко усклађивање са Предлогом закона о изменама и допунама Закона о основама система образовања и васпитања, па су у ставу 1. тачка 1) речи: „обавезних предмета и изборних програма” замењују се речима: „обавезних и изборних предмета”, у тач. 2) и 3) речи: „предметима, програмима и активностима” замењују се речима: „предметима и активностима”, У ставу 2. тачка 2) мења се и гласи: „2) циљеве учења обавезних и изборних предмета и активности по разредима.

**Чланом 4. Предлога закона** предвиђена је измена члана 27. Закона, тако што је у ставу 7. тог члана извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „изборне програме” замењене су речима: „изборне предмете”.

**Чланом 5. Предлога закона** предвиђена је измена члана 31. Закона, тако што је у ставу 10. тог члана извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „изборних програма” замењене су речима: „изборних предмета”.

**Чланом 6. Предлога закона** предвиђена је измена члана 34. Закона, тако што је у ставу 2. тог члана извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „изборних програма” замењене су речима: „изборних предмета”, а у ставу 4. речи: „изборног програма” замењене су речима: „изборног предмета”.

**Чланом 7. Предлога закона** предвиђена је измена члана 59. Закона, тако што је у ставу 1. тог члана извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „обавезних предмета, изборних програма” замењене су речима: „обавезних и изборних предмета”, а у ст. 2, 3. и 4. речи: „обавезне предмете, изборне програме” замењене су речима: „обавезне и изборне предмете”.

**Чланом 8. Предлога закона** предвиђена је измена члана 59а Закона, тако што је у ставу 1. тог члана извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „обавезних предмета, изборних програма” замењене су речима: „обавезних и изборних предмета”.

**Чланом 9. Предлога закона** предвиђена је измена члана 61. Закона, тако што је у ст. 1, 3, 4 и 7. члана извршено терминолошко усклађивање са Предлогом закона о изменама и допунама Закона о основама система образовања и васпитања и речи: „обавезног предмета, изборног програма” замењене се речима: „обавезног и изборног предмета”, став 6. мења се и гласи: „Успех ученика из изборних предмета и активности оцењује се описно и то: истиче се, добар и задовољава, осим из изборног предмета други страни језик који се оцењује бројчано и то бројчаном оценом из става 5. овог члана.”, став 10. речи: „из обавезних предмета и из изборних програма” замењене су речима: „из обавезних и изборних предмета”, став 12. мења се и гласи: „Закључна оцена из изборних предмета и активности је описна и то: истиче се, добар и задовољава и не утиче на општи успех ученика, осим из изборног предмета други страни језик који се оцењује бројчано и закључна оцена утиче на општи успех ученика.”, у ставу 13. речи: „обавезног предмета, изборног програма” замењене су речима: „обавезног и изборног предмета”, став 15. мења се и гласи: „Ученику који није оцењен најмање четири пута из обавезног предмета и изборног предмета други страни језик у току полугодишта, односно најмање два пута у току полугодишта уколико је недељни фонд обавезног и изборног предмета и активности један час, не може да се утврди закључна оцена.”.

**Чланом 10. Предлога закона** предвиђена је измена члана 62. Закона, на тај начин да је у ставу 1. извршено терминолошко усклађивање са Предлогом закона о изменама и допунама Закона о основама система образовања и васпитања и став 1. је измењен и гласи: „Општи успех ученика од другог до осмог разреда утврђује се на крају првог и другог полугодишта на основу аритметичке средине закључних прелазних бројчаних оцена из обавезних предмета и из изборног предмета други страни језик, као и оцене из владања почев од другог разреда.”.

**Чланом 11. Предлога закона** предвиђена је измена члана 63. Закона, тако што је у ставу 6. тог члана извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „обавезног предмета, изборних програма” замењене су речима: „обавезног и изборног предмета”.

**Чланом 12. Предлога закона** предвиђена је измена члана 71. Закона, тако што је извршено терминолошко усклађивање са Предлогом закона о изменама и допунама Закона о основама система образовања и васпитања, и члан сада гласи: „Разредни испит полаже ученик који није оцењен из једног или више предмета, изборног предмета или активности. Ученик може бити неоцењен из обавезног и изборног предмета и активности уколико није похађао наставу више од трећине укупног годишњег броја часова тог обавезног и изборног предмета и активности и уколико се оцењивањем утврди да није достигао образовне стандарде на основном нивоу. Ученик који на разредном испиту добије једну или две недовољне оцене, као и ученик који није приступио полагању разредног испита из једног или два обавезна и изборна предмета и активности полаже поправни испит. Ученик који на разредном испиту добије недовољну оцену из више од два обавезна предмета, укључујући и изборни предмет други страни језик, или који не приступи полагању разредног испита из више од два обавезна и изборна предмета и активности, понавља разред, у складу са законом.”.

**Чланом 13. Предлога закона** предвиђена је измена у члану 72. Закона, тако што је у ст. 1. и 7. тог члана извршено терминолошко усклађивање са Предлогом закона о изменама и допунама Закона о основама система образовања и васпитања, и став 1. сада гласи: „Поправни испит полаже ученик од четвртог до осмог разреда који на крају другог полугодишта има до две недовољне закључне бројчане оцене из обавезних предмета или из једног обавезног предмета и изборног предмета други страни језик.”, а став 7. сада гласи. „Ученик осмог, односно завршног разреда који има више од две недовољне закључне бројчане оцене или не положи поправни испит не понавља разред, већ завршава започето образовање и васпитање у истој школи полагањем испита из обавезног предмета, односно изборног предмета други страни језик из којег има недовољну оцену, у складу са законом.”.

**Чланом 14. Предлога закона** предвиђена je измена у члану 81. Закона, тако што је у ставу 7. тог члана извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „обавезним предметима и изборним програмима” замењене се речима: „обавезним и изборним предметима”.

**Чланом 15. Предлога закона** предвиђена је измена у члану 82. Закона, тако што је извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „наставних предмета, изборних програма” замењене се речима: „обавезних и изборних предметима”.

**Чланом 16. Предлога закона** предвиђена је измена у члану 84. Закона, тако што је извршено терминолошко усклађивање са Предлогом закона о изменама и допунама Закона о основама система образовања и васпитања, и речи: „подели предмета, изборних програма” замењене се речима: „подели обавезних и изборних предмета”.

Чланом 17. Предлога закона предвиђенo је ступање на снагу Закона осмог дана од дана објављивања у „Службеном гласнику Републике Србије”.

**IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА**

За спровођење овог закона нису потребна средства у буџету Републике Србије.

**V. АНАЛИЗА ЕФЕКАТА ЗАКОНА**

У складу са одредбама члана 40. став 2. и члана 46. став 6. Пословника Владе („Службени гласник РС”, бр. 61/06 - пречишћен текст, [69/08](http://we2.cekos.com/ce/index.xhtml?&file=f59622&action=propis&path=05962201.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [88/09](http://we2.cekos.com/ce/index.xhtml?&file=f69681&action=propis&path=06968101.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [33/10](http://we2.cekos.com/ce/index.xhtml?&file=f74411&action=propis&path=07441101.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [69/10](http://we2.cekos.com/ce/index.xhtml?&file=f77016&action=propis&path=07701601.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [20/11](http://we2.cekos.com/ce/index.xhtml?&file=f80645&action=propis&path=08064501.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [37/11](http://we2.cekos.com/ce/index.xhtml?&file=f82068&action=propis&path=08206801.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), [30/13](http://we2.cekos.com/ce/index.xhtml?&file=f93980&action=propis&path=09398001.html&domen=0&mark=false&query=&tipPretrage=1&tipPropisa=1&domen=0&mojiPropisi=true&datumOd=&datumDo=&groups=-%40--%40--%40--%40--%40-), 76/14 и 8/19 - др.уредба), уз Предлог закона о изменама Закона о основном образовању и васпитању, Анализа ефеката закона није приложена уз остале документе приликом слања на мишљење Републичком секретаријату за јавне политике, с обзиром на то да се овим предлогом врши усаглашавање са Предлогом Закона о изменама и допунама Закона о основама система образовања и васпитања, уз који је достављен извештај о спроведеној анализи ефеката прописа.

**VI. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ**

Када се ради о Предлогу Закона о изменама Закона о основном образовању и васпитању, измене које су предложене усаглашене су са изменама и допунама које су предложене у Предлогу закона о изменама и допунама Закона о основама система образовања и васпитања, за који је предложено да буде донет по хитном поступку, и заједно са њим чине пакет измена, које су везане за измене назива изборног програма у изборни предмет.

Недоношење Закона о изменама Закона о основном образовању и васпитању по хитном поступку могло би да проузрокује штетне последице по рад органа и установа у основном образовању и васпитању, које не би успеле да обаве благовремено усклађивање организације и општих аката са одредбама овог закона.

Такође, недоношење овог закона по хитном поступку произвело би штетне последице по рад Министарства просвете, које не би имало основ да донесе одговарајуће измене и допуне подзаконских аката који су неопходни за почетак нове школске године у установама основног образовања и васпитања, а који су везани за измене назива изборног програма у изборни предмет.